የግብጽና ሱዳን ፖለቲካዊ ፍጥጫ እያየለ መምጣቱ ተገለጸ
ግብጽና ሱዳን በቀይ ባህር ዙሪያ የሚያደርጉት ፖለቲካዊ ፍጥጫ ከጊዜ ወደ ጊዜ እያደገ መምጣቱ የተለያዩ የመረጃ ምንጮች እየጠቆሙ እንደሚገኙ ተገለጸ ።ሁለቱ  አገራትን  በተለያዩ  ጎራ ሆነው  የሚደግፉ ሀገራትም  ወደ ቀይ ባህር  የሚያደርጉት  ስትራቴጂካዊ አጋርነት ፍላጋ ሩጫም እየተፋጠነ እንደሚገኝ የአካባቢው የፖለቲካ ተንታኞች እየገለጹ ይገኛሉ ።  የቱርኩ ፕሬዚዳንት የሱዳን ጉብኝት ውስጥ ውስጡን ሲበስል የነበረው የቀጠናው ውጥረት ይበልጥ እንዲባባስና እንዲፈነዳ ምክንያት መሆኑን  የተለያዩ  የመካከለኛው ምስራቅ መገናጫ ብዙሃን  ዘግበዋል ፡፡ሱዳን ነጻነቷን ካገኘችበት እኤአ ከ1956 ወዲህ ለመጀመሪያ ጊዜ ሱዳንን የጎበኙት የቱርክ ፕሬዚዳንት ሬሲብ ጣይብ ኤርዶሃን ሱዳናዊያን ደስ ብሏቸው ታሪካዊ ሲሉት ፣ የግብጽ እና ሳዑዲ መገናኛ ብዙኋን ደግሞ ሱዳን በቱርክ እጅ ወደቀች ሲሉ ተሳልቀዋል፡፡ጉብኝቱን ተከትሎ ሁለቱ አገራት ግብጽ እና ሳዑዲ አረቢያን ያስደነገጠ ወታደራዊ ትብብር ለመመስረት ተስማምተዋል፡፡ ይህውም ሱአኪን ደሴትን ሱዳን ለቱርክ እንደታለማት  ሰጥታለች፡፡ቀድሞም ኦቶማን ቱርኮች እጅ የነበረችውና  ወደ ሳዑዲ ለመሻገር ወሳኝ የሆነችው የቀይባህር ደሴት  በቱርክ እጅ መግባቷን ተከትሎ ግብጽ  እንዳልተዋጠላት ከመግለጿም በላይ  ፤ የሳዑዲ እና ግብጽ  ሚዲያዎች ነገሩን እየተቀባበሉ  ነቀፉውታል ።ግብጽ እና ቱርክ ለመቃቃራቸው ምክንያት ከሚባሉ ጉዳዮች አንዱ የሙሐመድ ሙርሲ መንግስት በአልሲሲ መገርሰሱ አግባባብ አይደለም ስትል አሁንም ድረስ እየኮነነች መሆኑ ነው፡፡የግብጽ ወዳጅ ሳዑዲ የሱዳኑን አምባሳደር በመጥራት ሱአኪን ደሴት ለምን ለቱርክ መስጠት እንዳስፈለገ ጠይቃቸዋለች፡፡አምባሳደሩም በምላሻቸው አትስጉ አንካራ ሱአኪን ደሴት ላይ መቀመጧ ለአረብ አገራት ጸጥታ የሚያሰጋ አይደለም ሲሉ ምላሽ ሰጥተዋል፡፡ ኢምባሲው ሱአኪን የሱዳን ንብረት እስከሆነች ላደረገችው ነገር ሁሉ አንዳች የሚያገባው ነገር  እንደማይኖርም አሳውቋል፡፡ነገሩ ግን ጥርጣሬ በማሳደሩ ምስራቅ አፍሪካን ውጥረት ውስጥ የከተተ ወታደራዊ እንቅስቃሴ አስጀምሯል፡፡ግብጽ በርካታ ወታደሮችን ኤርትራ ለተባበሩት አረብ ኢምሬቶች በሰጠችው የጦር መንደር አስፍራለች፡፡ካርቱም በምላሹ ካይሮ የሚገኙትን አምባሳደር እስከመጥራት አልፎ ተርፎም ከኤርትራ ጋር የሚያዋስናትን ድንበር እስከመዝጋት እንዲሁም ጦር እስከማስፈር ደርሳለች፡፡ሱአኪን ደሴት መነሻ ትሁን እንጂ ግብጽ ሱዳንን  ሱዳን ግብጽን የየመንግስታቸውን ተቀዋሚዎች በመርዳት ይወነጃጀላሉ፡፡ሌላው ለቀይ ባህር መፋጠጥ የህዳሴው ግድብም ምክንያት እንደሆነ  የሚጠቅሱ አሉ ።  ታላቁ የህዳሴ ግድብ በአፍሪካ ትልቁ የኃይል ማመንጫ ነው፡፡በርካታ የአፍሪካ አገራት ፍላጎት ያሳደሩበት ታላቅ ፕሮጀክት ነው ፡፡በተለይ ሶስቱ አገራት ሲያደርጉት የነበረው ያልተቋረጠ ድርድር ሱዳን የነጠለ እንዲሆን በአዲስ መልክ ግብጽ ያቀረበችው ሀሳብ በኢትዮጵያ ተቀባይነት ካለማግኘቱም በላይ ካርቱም በካይሮ ደስተኛ እንዳትሆን በር ከፍቷል፡፡የኢትዮጵያ እና ኤርትራ የሻከረ ግንኙነትም ሌላው በምክንያትነት የተነሳ  ጉዳይ ቢሆንም  ብዙም ለውጥረቱ  ውሃ የሚቋጥር ሆኖ የሚታይ አይደለም ።ይህ የሁለቱ አገራት የሻከረ ግንኙነት ግብጽ በቀላሉ ኤርትራ ጦሯን እንድታሰፍር ረድቷታል፡፡ግብጽ እና ኢትዮጵያ በአባይ ውሃ አጠቃቀም ዙሪያ የተሟላ ስምምነት ላይ አለመድረሳቸው ኤርትራ ለበቀል ልትጠቀመው ፍላጎት እንዲያድርባት አድርጓል፡፡በአፍሪካ በጥንካሬዋ በሶስተኛነት የምትጠራው ሀገር ኢትዮጵያም ድንበር አካባቢ ጦሯን  አስፍራለች በማለት አልጀዚራ የዘገበ ሲሆን፥ ላንድአፍታም ቢሆን ያልተቋረጠው የታላቁ የኢትዮጵያ ህዳሴ ግድብ ግንባታ ተጠናክሮ እንደሚቀጥል የኢትዮጵያን ባለስልጣናት ዋቢ አድርጎ አልጀዚራ በዘገባው አስታውሷል፡፡ግብጽ፣ ቱርክ እና የተባበሩት አረብ ኢሚሬቶች በቀይ ባህር ላይ ተጽዕኖ እንዲኖራቸው እና ደጋፊ አጋር አራት  አብረዋቸው እንዲቀጥሉ የሚያደርጉት ጥረት የአፍሪካ አገራትን ግንኙነት  እንዲሻክር አስተዋጽኦ እያደረገ  ይገኛል፡፡ በመሆኑም በቀጣዩ የአፍሪካ ህብረት ስብሰባ ላይ ጉዳዩ ትልቅ የመነጋገሪያ አጀንዳ ሊሆን እንደሚችልም ነው  አልጀዚራ በማጠቃለያ አንቀፁ ላይ ያሰፈረው፡፡